Raġel Rumen ammetta li seraq karru ta’ dgħajsa għax ħasbu abbandunat. Dan Petrila ta’ 38 sena imwieled ir-Rumanija u residenti Wied il-Għajn, ingħata l-libertà bil-kundizzjoni li ma jagħmilx reat ieħor fi żmien sentejn. Petrila, li xogħlu huwa li jirranġa d-dgħajjes bħala self employed, ammetta li seraq dan il-karru bejn l-14 u l-15 ta’ April li għadda u li għamel ħsara fil-ħwejjeġ ta’ ħaddieħor. L-Ispettur Robert Said Sarreo, qal fil-Qorti li dan kien l-ewwel reat li kkommetta l-imputat. Qal li l-imputat ikkopera mal-Pulizija u talab apoloġija għal dak li għamel. Id-difiża qalet li l-akkużat ħaseb li dan kien karru abbandunat għax il-karru kien qed jitħalla mitluq quddiem id-dar tiegħu. Wara li semgħet l-ammissjoni tal-imputat, il-Qorti sabet lill-imuptat ħati u lliberatu bil-kundizzjoni li ma jagħmilx reat ieħor fi żmien sentejn.